በእጥፍ እያደገ ያለውን የቢራ ምርት በሰፊው ወደ ውጭ ለመላክ የመንግሥት ተሳትፎ ተጠየቀ
በከፍተኛ ደረጃ እያደገ የመጣው የቢራ ኢንዱስትሪ ምርት በዓመት ስምንት ሚሊዮን ሔክቶ ሊትር የማምረት አቅም ላይ ደረሰ፡፡ ቢጂአይ ኢትዮጵያን ጨምሮ የተወሰኑ ቢራ ፋብሪካዎች ምርቱን በአነስተኛ ደረጃ ወደ ውጭ የሚልኩ ቢሆንም፣ በብዛት ለመላክ የመንግሥት ተሳትፎ ተጠይቋል፡፡የኢትዮጵያ የምግብና መጠጥ ልማት ኢንስቲትዩት መረጃ እንደሚያሳየው፣ በ2004 ዓ.ም. በአገሪቱ የሚገኙ የቢራ ፋብሪካዎች በአጠቃላይ የሚያመርቱት አራት ሚሊዮን ሔክቶ ሊትር ቢራ ነበር፡፡ ከአራት ዓመት በኋላ በአሁኑ ወቅት በአገሪቱ የሚገኙ የቢራ ፋብሪካዎች ስምንት ሚሊዮን ሔክቶ ሊትር የማምረት አቅም ላይ መድረሳቸውን ኢንስቲትዩቱ አረጋግጧል፡፡ ነገር ግን በከፍተኛ ፍጥነት እያደገ ያለው የቢራ ምርት በአሁኑ ወቅት ያለውን ገበያ መሙላት አልቻለም፡፡ በ2008 በጀት ዓመት ያሉት የገበያ አመላካቾች የአገሪቱ የቢራ ገበያ ቢያንስ ተጨማሪ ሁለት ሚሊዮን ሔክቶ ሊትር ቢራ እንደሚፈለግ ጠቁመዋል፡፡የኢትዮጵያ የምግብና መጠጥ ልማት ኢንስቲትዩት የገበያ ዳይሬክተር አቶ ንጉሴ ገብረ ማርያም ለሪፖርተር እንደገለጹት፣ በቢራ አቅርቦትና ፍላጎት መካከል ክፍተት አለ፡፡ “በእርግጥ ይህ ክፍተት ወቅታዊ ነው፡፡ በበዓላትና በመሳሰሉት ወቅቶች ከፍተኛ ጭማሪ ሲያሳይ፣ በክረምትና በአጿማት ወቅት ደግሞ ይቀንሳል፤” በማለት የሚናገሩት አቶ ንጉሴ፣ “በአጠቃላይ ግን የቢራ ገበያ በአቅርቦትም በፍላጎትም ከፍተኛ ዕድገት እያሳየ ነው፤” ብለዋል፡፡ቢጂአይ ኢትዮጵያ በአጠቃላይ ከሚመረተው ምርት ውስጥ አራት ሚሊዮን ሔክቶ ሊትር እያመረተ መሆኑ ተገልጿል፡፡ የቢጂአይ ኢትዮጵያ የሪጅን ሥራ አስኪያጅ አቶ ገብረ ሥላሴ ስፈር ለሪፖርተር እንደገለጹት፣ ቢጂአይ በአዲስ አበባ፣ በኮምቦልቻና በሐዋሳ ፋብሪካዎቹ አራት ሚሊዮን ሔክቶ ሊትር ቢራ ያመርታል፡፡ከቢጂአይ በመቀጠል በኢትዮጵያ ቢራ ገበያ ውስጥ በአጭር ጊዜ ውስጥ በከፍተኛ ደረጃ መግባት የቻለው ሐይኒክን በደሌና ሐረር ቢራ ፋብሪካዎችን ከመንግሥት በመግዛት ወደ ገበያ ገብቷል፡፡ በመቀጠልም በአዲስ አበባ ቂሊንጦ አካባቢ ዋልያ ቢራ በማምረት ወደ ገበያው በጥልቀት መግባት ችሏል፡፡በደሌና ሐረር በጋራ 1.3 ሚሊዮን ሔክቶ ሊትር፣ የቂሊንጦ ዋልያ ብቻውን 1.5 ሚሊዮን ሔክቶ ሊትር የማምረት አቅም አላቸው፡፡ የሪፖርተር ምንጮች እንደገለጹት ሐይኒከን ዋልያ ቢራ የሚያመርትበት የቂሊንጦ ፋብሪካ ላይ የማስፋፊያ ፕሮጀክት መጀመሩም ታውቋል፡፡ዳሸን ቢራ ከጎንደር ቢራ ፋብሪካ በተጨማሪ ከአዲስ አበባ በ130 ኪሎ ሜትር ርቀት ላይ በምትገኘው ደብረ ብርሃን ከተማ ራሱን የቻለ ቢራ ፋብሪካ ገንብቷል፡፡ዳሸን ቢራ ፋብሪካ በነባሩ ጎንደር የሚገኘው ፋብሪካው አንድ ሚሊዮን ሔክቶ ሊትር ቢራ ያመርታል፡፡ ደብረ ብርሃን ከተማ በ2.3 ቢሊዮን ብር የተገነባው ቢራ ፋብሪካ ሁለት ሚሊዮን ሔክቶ ሊትር ቢራ የማምረት አቅም ይኖረዋል፡፡ሜታ ቢራ ፋብሪካን የገዛው ዲያጆ ባካሄደው መጠነ ሰፊ የማስፋፊያ ፕሮጀክት 2.5 ሚሊዮን ሔክቶ ሊትር የማምረት አቅም ላይ ደርሷል፡፡ በቅርቡ ወደ ገበያ የገቡት ሐበሻ ቢራና ራያ ቢራ በድምሩ 1.2 ሚሊዮን ሔክቶ ሊትር የማምረት አቅም አላቸው፡፡ ሐበሻ ቢራ በቀላሉ ገበያ ውስጥ መግባት የቻለ ሲሆን፣ የሐበሻ ቢራ ኮሜርሻል ዳይሬክተር አቶ ዮናስ ዓለሙ ለሪፖርተር እንደገለጹት፣ ሐበሻ ቢራ በጥልቀት ወደ ገበያ ከመግባቱ የተነሳ አንድም ሳጥን ቢራ በመጋዘን አያድርም፡፡ ሐበሻ ቢራ ፋብሪካ ምርቱን በእጥፍ የሚያሳድግበትን የማስፋፊያ ፕሮጀክት የመጀመር ዕቅድ አለው ብለዋል፡፡ ራያ ቢራም እንዲሁ ገበያ ውስጥ በመግባት ላይ እንደሚገኝ ታውቋል፡፡የአገሪቱ ኢኮኖሚ በመነቃቃቱ በተለይ ከ21 ዓመት በላይ ያሉ ወጣቶች ለመዝናናት የሚመድቡት ገንዘብ ከፍ እያለ እንዲመጣ አድርጓል በማለት የሚናገሩ የኢኮኖሚ ባለሙያዎች፣ በዚህ ምክንያት የቢራ ገበያ በስፋት ሊያድግ እንደቻለ ይናገራሉ፡፡ እነዚህ ባለሙያዎች እንደሚናገሩት፣ ከዚህ በኋላም ኮሜርሻል እርሻዎችና ኢንዱስትሪዎች በመስፋፋት ላይ በመሆናቸውና በተለይ ከተሜነት እየተስፋፋ በመምጣቱ የቢራ ፍላጎት ይጨምራል፡፡ሁሉም ባለሙያዎች እንደሚያምኑት ግን ይህ የቢራ ገበያ በአገር ውስጥ የተስፋፋውን ያህል፣ ውጭ በመላክ ገበያውን ይበልጥ ማስፋት አልቻለም፡፡ በእስካሁኑ ቆይታ በተለይ በዋነኛነት ቢጂአይ ኢትዮጵያ ወደ አሜሪካና አውሮፓ ከመላኩ በስተቀር፣ የተቀሩት ቢራ ፋብሪካዎች ገባ ወጣ ከማለት በስተቀር ገበያውን መጠቀም አልቻሉም፡፡ቅርብ ያሉት የደቡብ ሱዳን፣ የሶማሊላንድ፣ የጂቡቲና የኬንያ ገበያዎችም በሚገባ እንዳልተሠራባቸው ይነገራል፡፡ የኢትዮጵያ ምግብና መጠጥ ልማት ኢንስትቲዩት የውጭ ገበያውን ለማስፋት የሚያስችል ሥራዎችን እንዲያከናውን ኃላፊነት ተሰጥቶታል፡፡ የኢትዮጵያ ምግብና መጠጥ ልማት ኢንስቲትዩት ገበያ ልማት ዳይሬክተር አቶ ንጉሴ በዚህ ሐሳብ ይስማማሉ፡፡ ኢንስቲትዩቱ በተለይ ቢራ ወደ ውጭ በመላክ በኩል ያሉ አስቸጋሪ ሁኔታዎችን በማጥናት መፍትሔ ለመስጠት ተዘጋጅቷል፡፡የቢጂአይ ኢትዮጵያ ሪጂን ሽያጭ ሥራ አስኪያጅ አቶ ገብረ ሥላሴ መንግሥት ከዚህ በላይ በመሄድ የቢራ ገበያውን በማስፋፋት በኩል ከፋብሪካዎች ጋር ተባብሮ ሊሠራ ይገባል ይላሉ፡፡ ምክንያታቸውንም ሲያስረዱ ቢጂአይ ወደ ውጭ ቢራ ይልካል፡፡ ከአገር ውስጥ ገበያ ሲነፃፀር በውጭ ገበያ ያን ያህል አልተሠራም፡፡ “ኢትዮጵያ የቡናና የሰው ልጅ መገኛና በአፍሪካ የውኃ ማማ መሆኗ ለገበያ ትውውቅ ወሳኝ በመሆኑ፣ መንግሥት በዚህ ዘርፍ ያለውን ዕምቅ ሀብት ለመጠቀም ወጥ የሆነ የማስታወቂያ ሥራ በውጭ ዓለም እንዲሠራ ቢያደርግ ጠቀሜታው የጎላ ነው፤” ብለዋል፡፡ ይህንን ለማድረግ መንግሥት ኃላፊነቱን ወስዶ ፋብሪካዎቹን ቢያስተባብር ጥቅሙ የጎላ ስለሆነ አቶ ገብረ ሥላሴ የመንግሥትን ተሳትፎ ጠይቀዋል፡፡መንግሥት በዚህ ዘርፍ ያለውን መልካም አጋጣሚ ቢያጤን የውጭ ገበያን በሚገባ በመጠቀም ከፍተኛ የውጭ ምንዛሪ ማግኘት ከማስቻሉም በላይ፣ የቢራ ምርት ዕድገቱን ጠብቆ እንዲሄድ ማድረግ እንደሚያስችል የዘርፉ ባለሙያዎች ይናገራሉ፡፡